IZVEDBENI SKLEP KOMISIJE (EU) 2022/1298

z dne 22. julija 2022

o enakovrednosti sistemov javnega nadzora, zagotavljanja kakovosti, preiskav in kazni za revizorje in revizijske subjekte pristojnih organov Združenih držav Amerike v skladu z Direktivo 2006/43/ES Evropskega parlamenta in Sveta

(notificirano pod dokumentarno številko C(2022) 5118)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2006/43/ES Evropskega parlamenta in Sveta z dne 17. maja 2006 o obveznih revizijah za letne in konsolidirane računovodske izkaze, spremembi direktiv Sveta 78/660/EGS in 83/349/EGS ter razveljavitvi Direktive Sveta 84/253/EGS (1) in zlasti člena 46(2), prvi pododstavek, Direktive,

ob upoštevanju naslednjega:

(1) Komisija je z Izvedbenim sklepom (EU) 2016/1155 (2) določila, da se za namene člena 46(1) Direktive 2006/43/ES šteje, da sistemi javnega nadzora, zagotavljanja kakovosti, preiskav in kazni za revizorje in revizijske subjekte pristojnih organov Združenih držav Amerike, in sicer Komisije za vrednostne papirje in borzo ter Odbora za nadzor računovodstva v javnih družbah, izpolnjujejo zahteve, ki so enakovredne zahtevam iz členov 29, 30 in 32 navedene direktive. Izvedbeni sklep (EU) 2016/1155 se preneha uporabljati 31. julija 2022. Zato bi bilo treba enakovrednost teh sistemov ponovno oceniti.

(2) Za družbe, registrirane v Združenih državah, katerih prenosljivi vrednostni papirji so sprejeti v trgovanje na reguliranem trgu države članice, vendar niso sprejeti v trgovanje v Združenih državah, bi morale države članice zagotoviti, da za vse revizijske posle v zvezi z računovodskimi izkazi takih družb veljajo njihovi sistemi javnega nadzora, zagotavljanja kakovosti, preiskav in kazni. Kadar take družbe kotirajo na borzi v več kot eni državi članici, bi morale zadevne države članice sodelovati za zagotavljanje, da je revizijski posel vključen na področje uporabe enega od njihovih sistemov javnega nadzora, zagotavljanja kakovosti, preiskav in kazni. Te ureditve državam članicam ne bi smele preprečevati sklepanja dogovorov o sodelovanju na področju pregledov zagotavljanja kakovosti med njihovimi pristojnimi organi in pristojnimi organi Združenih držav.

(3) Ugotovitev o enakovrednosti sistemov javnega nadzora, zagotavljanja kakovosti, preiskav in kazni tretje države v skladu s členom 46(2) Direktive 2006/43/ES ne vpliva na odločitev, ki jo lahko Komisija sprejme glede ustreznosti zahtev, ki jih izpolnjujejo pristojni organi zadevne tretje države, v skladu s členom 47(3), prvi pododstavek, navedene direktive.

(4) Končni cilj sodelovanja med pristojnimi organi držav članic in pristojnimi organi Združenih držav na področju sistemov javnega nadzora, zagotavljanja kakovosti, preiskav in kazni za revizorje in revizijska podjetja je doseči vzajemno zaupanje v nadzorne sisteme drug drugega, ki temelji na njihovi enakovrednosti.

(5) V skladu s Sarbanes-Oxleyjevim zakonom iz leta 2002 (3) v Združenih državah Amerike Odbor za nadzor računovodstva v javnih družbah odobri registracijo zunanjih revizorjev in revizijskih podjetij ter opravlja inšpekcijske preglede sistemov za revizije in sistemov za obvladovanja kakovosti registriranih podjetij. Komisija za vrednostne papirje in borzo je pristojna za nadzor delovanja Odbora za nadzor računovodstva v javnih družbah. Komisija za vrednostne papirje in borzo ter Odbor za nadzor računovodstva v javnih družbah sta odgovorna za sprejetje revizijskih standardov ter preiskave in sankcioniranje registriranih javnih računovodskih podjetij in z njimi povezanih oseb zaradi kršitev določenih pravil ali strokovnih standardov.

(6) Odbor evropskih organov za nadzor revizorjev je v skladu s členom 30(7), točka (c), Uredbe (EU) št. 537/2014 Evropskega parlamenta in Sveta (4) ponovno ocenil sisteme javnega nadzora, zagotavljanja kakovosti, preiskav in kazni za revizorje in revizijske subjekte v Združenih državah na podlagi Sarbanes-Oxleyjevega zakona iz leta 2002, ki se od sprejetja Izvedbenega sklepa (EU) 2016/1155 ni bistveno spremenil. Ob upoštevanju navedene tehnične ocene sistemi javnega nadzora, zagotavljanja kakovosti, preiskav in kazni za revizorje in revizijske subjekte Komisije za vrednostne papirje in borzo in Odbora za nadzor računovodstva v javnih družbah še naprej izpolnjujejo zahteve, ki so enakovredne tistim iz členov 29, 30 in 32 Direktive 2006/43/ES.

(7) Na podlagi Izvedbenega sklepa (EU) 2016/1155 so pristojni organi več držav članic in pristojni organi Združenih držav organizirali skupne inšpekcijske preglede. Nekateri pristojni organi držav članic so vzpostavili delno zaupanje, med drugim z izvedbo inšpekcijskih pregledov obvladovanja kakovosti, na katere se Odbor za nadzor računovodstva v javnih družbah delno zanaša, in z medsebojno razdelitvijo nekaterih prednostnih področij inšpekcijskih pregledov dokumentacije. Za delovanje kapitalskih trgov je pomembno, da lahko pristojni organi držav članic in pristojni organi Združenih držav po 31. juliju 2022 nadaljujejo z dobrim sodelovanjem, katerega cilj je vzpostaviti vzajemno zaupanje v nadzorne sisteme drug drugega. Toda ker popolnega zaupanja ni in glede na to, da odstopanje iz člena 46 Direktive 2006/43/ES temelji na načelu vzajemnosti, bi se moral ta sklep uporabljati za omejeno časovno obdobje.

(8) Ne glede na časovno omejitev bo Komisija ob pomoči Odbora evropskih organov za nadzor revizorjev redno spremljala razvoj trga ter nadzornih in regulativnih okvirov in učinkovitost nadzornega sodelovanja ter izkušnje z njim, vključno z napredkom pri vzpostavljanju medsebojnega zaupanja v nadzorne sisteme drug drugega. Komisija lahko zlasti izvede poseben pregled tega sklepa kadar koli pred iztekom obdobja uporabe, kadar je zaradi razvoja dogodkov treba ponovno oceniti enakovrednost, odobreno s tem sklepom. Takšna ponovna ocena bi lahko privedla do razveljavitve tega sklepa.

(9) Ukrepi iz tega sklepa so v skladu z mnenjem odbora, ustanovljenega s členom 48(1) Direktive 2006/43/ES –

SPREJELA NASLEDNJI SKLEP:

Člen 1 Za namene člena 46(1) Direktive 2006/43/ES se šteje, da sistemi javnega nadzora, zagotavljanja kakovosti, preiskav in kazni za revizorje in revizijske subjekte Komisije za vrednostne papirje in borzo Združenih držav Amerike in Odbora za nadzor računovodstva v javnih družbah Združenih držav Amerike izpolnjujejo zahteve, ki so enakovredne tistim iz členov 29, 30 in 32 navedene direktive.

Člen 2 Člen 1 ne posega v dogovore o sodelovanju na področju posamičnih pregledov zagotavljanja kakovosti med pristojnimi organi države članice in pristojnimi organi Združenih držav Amerike.

Člen 3 Ta sklep se uporablja od 1. avgusta 2022 do 31. julija 2028.

Člen 4 Ta sklep je naslovljen na države članice.

V Bruslju, 22. julija 2022 Za Komisijo Mairead MCGUINNESS članica Komisije

(1) UL L 157, 9.6.2006, str. 87.

(2) Izvedbeni sklep Komisije (EU) 2016/1155 z dne 14. julija 2016 o enakovrednosti sistemov javnega nadzora, zagotavljanja kakovosti, preiskav in kazni za revizorje in revizijske subjekte Združenih držav Amerike v skladu z Direktivo 2006/43/ES Evropskega parlamenta in Sveta (UL L 190, 15.7.2016, str. 80).

(3) Public Law 107–204, 30. julij 2002, 116 Stat 745.

(4) Uredba (EU) št. 537/2014 Evropskega parlamenta in Sveta z dne 16. aprila 2014 o posebnih zahtevah v zvezi z obvezno revizijo subjektov javnega interesa in razveljavitvi Sklepa Komisije 2005/909/ES (UL L 158, 27.5.2014, str. 77).